A hét plébániája: GÖRGÉNYÜVEGCSŰR | Mária Rádió Erdély
2018. július 2. , hétfő , 09:05
Az 1992-es népszámlálási adatok szerint a lakosság nagy része magyar nemzetiségű, jelentős román kisebbséggel. A település egészen 1920-ig, a trianoni béke diktátum pontjainak ratifikálásáig képezte a Régeni alsó járás részét Maros-Torda vármegyében. 1798-ban a báró beleegyezett, hogy a református vallásúak kis templomot építsenek. A kápolnát fenyőfából és nádból építették, 1802-1804 között. 1879-től kezdve, a helybeli Szász István építőmester irányításával épült a mai római katolikus templom, melyet 1904-1905 között korszerűsítették, akkor nyerte el a mai formáját. A mai templomot, Lönhart Ferenc erdélyi püspök szentelte fel 1887. június10-én, védőszentje Nepomuki Szent János.
Említésre méltó az előző három évtízedből Fórika János, Balázs Károly és Simó Sándor atyák áldásos tevékenysége, a plébánia és a templom javára. Görgényüvegcsűri neves szülöttek a katolikus egyház szolgálatában: Dr. Boros József (1883-1972) gyulafehérvári kanonok-nagyprépost, provikárius, valamint Dr. László Ferenc (1895-1977) gyulafehérvári kanonok, szentszéki tanácsos. 2010. augusztus 21-én itt szentelte pappá Dr. Jakubinyi György gyulafehérvári érsek, a helybeli születésű Vass Csaba-Imre lazarista szerzetest.
Balázs Károly plébános hozzáfogott az egyházi épületek javításához, a cél a templom újrafödése, a kántori lak javítása volt. Simó Sándor plébános idejében több nagyobb munkálatot végeztek el: a templom külső festését, csatornázást, a mikrofon felszerelését, a harangozás automatizálását stb. 2008-tól Csavar Tibor lelkész látja el a plébánosi teendőket. A templom tornyából látható az egész falu, a szomszédos házak, telkek, a távolban pedig a Görgényi havasok csúcsai. Felújították a plébánia épületét, a római katolikus templom és plébánia előtt egy faragott nagykapu, amit 1952-ben Ditróban készítettek, az utána következő felújítások alkalmával szinte új állapotával díszeleg, a templom jobb oldalán pedig egy feszület van elhelyezve. A görgényüvegcsűri Nepomuki Szent János plébánia a Gyulafehérvári Római Katolikus Főegyházmegye Marosi főesperesi kerületéhez tartozik. Jelenleg az egyházi szolgálatot Simó Ferenc lelkész végzi, előző szolgálati hely Gyergyószentmiklós volt, 2017-től pedig Görgényüvegcsűr. A kántori szolgálatot Illyés Zoltán tölti be. A templom búcsúját május 16-án ünneplik, örökös szentségimádási nap: szeptember 27.